Nota de premsa

**Èxit d’assistència a la jornada Obrim Vilafranca**

*L’Ajuntament de Vilafranca es planteja repetir la iniciativa, per donar resposta a l’alt interès que ha despertat la proposta*

La primera edició de la jornada *Obrim Vilafranca* ha acollit més de **3.600 visitants** als tretze edificis patrimonials i singulars inclosos en el programa.La proposta d’obrir espais de patrimoni cultural de la ciutat que sovint passa desapercebut, ja que acostuma a estar tancat al públic, va tenir molt bona acollida des de primera hora del matí, per la qual cosa es van reajustar les previsions per incrementar les visites programades. La regidora de Promoció Turística, **M. Dolors Rius**, ha explicat que de les 77 sessions previstes inicialment, es va passar a un total de 109 sessions. “***Hem de tenir en compte que moltes cases són de propietat particular, però es va fer el possible per reorganitzar les sessions i donar oportunitat a que més persones hi poguessin entrar. En alguns casos es va doblar el nombre de visites***”, comenta Rius.

L’alcalde de Vilafranca, **Pere Regull**, ha destacat l’èxit de la proposta en dos sentits: “***en primer lloc perquè els de casa hem de conèixer el patrimoni que tenim i estar-ne orgullosos. I en segon lloc perquè més de 400 persones de fora del Penedès van venir fins a Vilafranca i ens van conèixer***”. L’alcalde s’ha mostrat satisfet per l’èxit de la convocatòria, malgrat el lògic malestar que algunes persones puguin sentir. “***Va quedar gent fora i sap molt de greu. Però hem d’estar satisfets per l’interès generat i tornar a organitzar-ho de forma que es pugui encabir el màxim de públic, sense perdre qualitat. Hi haurà més oportunitats de veure-ho***”, anunciava. Des de l’Ajuntament s’ha conformat que *Obrim Vilafranca* tindrà continuïtat. Després d’analitzar les dades de la primera edició, es prendran mesures per ajustar el format a les expectatives que l’activitat ha generat.

Algunes dades estadístiques destacades de la jornada, tenen a veure amb la procedència dels visitants. El 67% eren locals, persones de Vilafranca interessades a visitar l’interior dels edificis inclosos a *Obrim Vilafranca*. Un 20% són persones residents a l’àmbit Penedès i un 12% procedien de fora del Penedès. L’1% restant eren visitants internacionals. Pel que fa a l’edat dels visitants, la meitat són persones de 41 a 65 anys. Un 17% tenen entre 26 i 40 anys, el mateix percentatge que els majors de 65 anys. Els menors de 12 anys, acompanyats, eren el 9% del total i un 7% eren joves de 12 a 25 anys.

En relació als espais, la cripta de la Basílica de Santa Maria (624) i l’església i el Claustre de Sant Francesc (460) van ser els més visitats, seguits de l’Agrícol (292), la Casa Salvador i Collazo (286) i la Sala Alfons XIII (269). Van rebre més de 200 visitants la Casa de la Vila, el magatzem Mory, Cal Figarot, el Palau Baltà i l’Enològica, i prop de 200 persones van poder entrar a la Casa Serra i Coromines, la Casa Macià i Can Ayxelà.

3 d’octubre de 2018